เล้งกี่ ราดหน้าฮ่องกง 85/100

หลังจากได้อ่านบทความแนะนำร้านราดหน้า 'เล้งกี่' โดยอาจารย์วิศณุในนสพ มติชนรายวัน ฉบับวันที่ 12 พ.ค. 2555 วันนี้เลยหาโอกาสไปชิมให้ได้เพราะไม่ชอบให้มีอะไรค้างคาใจ อดนึกแปลกใจไม่ได้ว่าร้านราดหน้าดีๆขนาดนี้ทำไมเราถึงไม่เคยลองหรือรู้จักมาก่อน

ร้านเล้งกี่ตั้งอยู่ในบริเวณสามย่านฝั่งสนามจุ๊บ แต่อยู่ในฝั่งซอยที่ไม่ค่อยน่าเดินผ่านเท่าไร เหตุนี้เองผมจึงไม่เคยได้สังเกต สภาพร้านเป็นร้านห้องเดียว ไม่ติดแอร์ คงมีจุดสังเกตได้จากว่ามีลูกค้านั่งกันแน่นเต็มร้าน ไม่เหมาะกับผู้ที่หาร้านนั่งชิวๆ เพราะพัดลมติดเพดานสองตัวคงระบายความร้อนได้ไม่พอแน่ๆ ภายในร้านไม่ได้ตกแต่งเท่าไร มีเพียงป้ายบ่งบอกคำแนะนำต่างๆเช่น ให้จดรายการสั่งพร้อมกันทีเดียวมิฉะนั้นจะต้องเริ่มคิวใหม่ เป็นต้น แล้วก็ป้ายเปิบพิสดารแม่ช้อยฯ และรูปถ่ายหม่อมถนัดศรีฯ หากไปตอนกลางวันอาจมีปัญหาที่จอดรถ ทางร้านเองก็แนะนำให้จอดในอาคารจอดรถของจุฬาฯ คิดชั่วโมงละ 10.-

หากจะหาข้อมูลอื่นๆ ก็ขอให้ดูประกอบจากบทความต้นฉบับของอาจารย์วิศณุเอาละกันครับ เขียนบรรยายไว้ครอบคลุมดีแล้ว แต่มีจุดนึงที่ผมพบ คือว่าเค้าไม่ได้ผัดทีละจาน หากสั่งเหมือนกันเค้าก็ผัดมาแล้วแบ่งมาเสิร์ฟพร้อมกัน พนักงานก็อัธยาศรัยดี ไม่ได้ดุอะไร

รอประมาณ 15 นาที (รอโต๊ะว่างอีกนาที) ก็ได้ทานราดหน้าสมใจ และอร่อยจริงๆ น้ำราดหน้าเป็นแบบน้ำแดง เหนียวใส แต่จุดที่ดีคือเนื้อหมักนุ่ม หาที่เทียบได้ยาก เส้นใหญ่ก็ผัดมากำลังดี สนนราคา ราดหน้า 55.- ชาเย็น 15.-

คิดไปคิดมาอยากจะเขียนรีวิวอาหาร "กินตามนสพ." เพื่อสนองกิเลสอยากเขียน เคยไปลองร้านราดหน้าเจ้าดังหลายร้าน เช่น ร้านราดหน้าสี่สีชิ้งกี่ ราดหน้าสน.พลับพลาไชย (แถวบ้านทั้งนั้น :-)) ไม่เห็นว่าอร่อยจริงอย่างเล่าลือ แต่ร้าน 'เล้งกี่' นี้ ขอให้คะแนน 85/100 คะแนนที่หล่นไปมาจากบรรยากาศร้าน และอากาศร้อนช่วงกลางวัน ส่วนเรื่องรสชาติและราคา มีกี่คะแนนในมือก็จะให้ทั้งหมด

อ้างอิงถึง มติชนรายวัน คอลัมน์ เดินดินกินข้าวแกง โดย วิษณุ เครืองาม http://www.matichon.co.th/news_detail.php?catid=03&grpid=03&newsid=1336801710